LidanRubinov/Halacha-QA huggingface dataset:
שאלה: "יזכור אלקים" בטקסים צבאיים: אני חילוני ואני רוצה להבין את הרעיון למה חייבים להגיד את יזכור אלוקים? לאחרונה התברר בזכות כתב שבצה"ל יש כפיה דתית של אמירת יזכור אלוקים ולא יזכור עם ישראל! למה הדתיים מנסים להשתלט על המדינה בכפייה דתית, ולמה שאני בתור חילוני אצטרך להאמין באלוקים הזה שאתה מתארים כל הזמן ולאמץ אותו לתוך טקסים של מדינת ישראל שהיא לא מדינת הלכה.
תשובה: נוסח אמירת היזכור הינו נוסח של תפלה. אנו מאד רוצים לדאוג שיהיה שיתוף פעולה ואחדות בין כל החיילים. לא רוצים ליצור באזכרות חילוקים בין מגזרים. לכן כדאי להגיע לסיכום שכולם שותפים בו. העיקר שיהיה נוסח מאחד ולא מפלג. אם יוחלט על יזכור אלוקים לא יהיה בכך כפייה דתית. כל אחד יכול לתרגם זיכרון זאת בדרך שמוצאת חן בעיניו. אלוקים הינו מושג כללי ולא מוגדר. כל אדם יכול להכניס במושג אלוקים את עמדתו ואת אמונותיו. אלוקים של החילוני לא חייב להיות האלוקים של הדתיים. אלוקים יכול להיות פניה אל הערכים הנצחיים שלנו שהם נצחיים כמו שבני אדם מתארים את האלוקות. יזכור הצד העליון שבנו וכד'. אם יוחלט יזכור ישראל אין בכך כפייה אנטי דתית. כשישראל זוכרים ממילא גם הקב"ה זוכר.
שאלה: קביעת סעודה וציצית לקטן: 1. בהמשך לשאלות שהוזכרו פה לגבי קביעת סעודה על מזונות. לכאורה יוצא לשיטה המרכזית שהולכת לפי נפח. שכמעט כל עונג שבת שמביאים בו עוגות ועוד, אחרי 2-3 עוגות שאר דברים מגיעים לברכת המזון. הייתכן?! לא ראינו כזה דבר. 2. מה שעור גודל של ציצית לילד, והאם הוא חופף לגודל שעור של מבוגר?
תשובה: 1. רק מי שקובע סעודה על עוגה והוא שבע מזה, וגם אם הוא נסחף ואכל כמות שהשביעה אותו, הוא באמת יצטרך לברך ברכת המזון. אבל כל עוד שהוא לא קבע על זה סעודה והוא לא שבע מזה, עליו לברך על המחיה. 2. גודל שמכסה את רובו.
שאלה: כרוב לא חסלט: שמעתי שבעניין כרוב!! אפשר להקל ולא לקנות חסלט, שכאמור עולה מאוד יקר, במקרה ויודעים איך להכשיר אותו (להפריד עלה עלה ולהשרות במי סבון ואח"כ לשטוף טוב טוב). רציתי לשאול לדעתו של הרב בעניין זה?
תשובה: לא צריך דווקא של גידול מיוחד ללא תולעים. אם יש שלושה עלים חיצוניים נקיים שלא היו שם חרקים, לא צריך לחשוש. זה נקרא בדיקה מדגמית וזה מספיק.
שאלה: הפטירה בגיל צעיר של האר"י הקדוש: קראתי שהאר"י הקדוש מת בגיל 38. האם זה נכון, ואיך יכול להיות שצדיק כמוהו מת בגיל כל כך צעיר? והאם זה קשור לזה שהוא היה כל כך צדיק שהוא סיים את מלאכתו בעולם הזה והתקדם לשלב גבוה יותר?
תשובה: יש אנשים שבזמן קצר פועלים פי כמה מאנשים אחרים שחיו שנים רבות. לכל אחד תפקיד בעולם. ואין לנו שאלות למה זה חי יותר וזה פחות.
שאלה: שהחיינו לחייל המתגייס: האם חייל השמח בשמחה גדולה על גיוס לצבא הקודש ליהודים (צה"ל) יברך שהחיינו?
תשובה: על עצם הגיוס לא שמענו שמברכים. אם אתה רוצה, אתה יכול לקנות פרי חדש, לברך עליו שהחיינו ולפטור בו את הגיוס.
שאלה: קבלה מול פשט בהלכה: יש לי שאלה בנושא שנורא מרתק אותי - אני אשתדל ממש לקצר כדי לא להטריח, ומה גם שאני סבור שכבוד הרב מכיר כבר את העניין ואשמח אם יאיר את עיני. בגדול ידוע שהספרדים נוהגים כמחבר. עכשיו, על פי רוב שיטת מרן המחבר היא פשט. מצד שני, יש את שיטת הבן איש חי, שהיא מאוד נפוצה, כאשר היא שילוב בין מרן, שהוא בסיס השיטה, ופסקי האר"י - קרי קבלה. אני שמעתי שיעור מרתק מאוד פה באתר שלכם מפי הרה"ג יצחק יוסף בדין של בורר בשבת בו. הוא נתן הקדמה ארוכה מנומקת מדוע אין פוסקים הלכה כקבלה ואסור לחלוק על מרן שכן הוא גם המרא דאתרא של א"י. כמו כן, הוא אמר שאחרון (בן איש חי) לא מוסמך לחלוק על ראשון, והזכיר בדבריו הלכות שפסק הבן איש חי שאם היה רואה ראשון זה היה חוזר בו. אני גם מבין שפסיקותיו הושפעו ממנהגי בגדד בין היתר ופסיקות הרמ"א (זורה בשבת ברוק, שם פוסק רמ"א כירושלמי שלא כמו מרן שמיקל בזה). על כל פנים, הוא מאוד האריך ונתו הרבה דוגמאות שם ואף סיפר שהכתירו את הבן איש חי כראשל"צ ואז הוא היה חוזר בו מהרבה הלכות נגד מרן. כעת שאלתי היא כזו - הרי יש בדורנו ממשיכי דרך פסיקתו של הבן איש חי, ובראשם הרב מרדכי אליהו, שפוסקים הרבה ע"פ קבלה וההפך ממה שפוסק הרב עובדיה ממש ברוב רובם של הדברים כמעט - אז איך אפשר לתרץ לפי שיטת הרב אליהו את דרך הפסיקא שלו? ועוד, קראתי שאסור להורות ברבים הלכה כנגד מרן ורק בצינעה מותר להחמיר. אז איך זה מסתדר עם מי שפוסק ע"פ בא"ח ברבים (שיטת הרב אליהו) שכידוע מחמירה ביסודה? הרה"ג יצחק יוסף הסביר שהולכים אחרי קבלה רק אם הפשט לא סותר אותו, ממה שהבנתי מהרב. אז מי שאין לו מסורת פסיקה ברורה במשפחה, למשל, אסור יהיה לו לכאורה לפסוק לעצמו כפי שיטת הרב אליהו או להפיץ תורתו ופסקיו? אני גם מבין שהבן איש חי מאוד מחמיר וזה מקשה על אנשים ושיטת המחבר יותר מקילה. הרה"ג יוסף הביא שם, למשל, את מה שאומר הבן איש חי על שיעור ברכת אשר יצר, שאם היה רואה את הרשב"א כמדומני היה חוזר בו. אני ראיתי בקצש"ע גאנצפריד עם הערות הרב אליהו שהוא מעיר שם מבן איש חי חצי שעה והרי הרב אליהו בטוח כבר ראה את הרשב"א והרי הוא ראשון ואי אפשר לחלוק עליו ולא שינה מבן איש חי?! מה גם שכיום יש הרבה ספרים שבזמן בן איש חי לא היה ניתן להשיג ותמיד אני שומע שאם הוא היה רואה דעה זו וודאי היה חוזר בו ובאמת הרב אליהו לא שינה מפסיקותיו כלום ולכאורה זה פלא. אני מודה שקשה לנסח את השאלה שלי והייתי מאוד שמח לדבר עם ת"ח על זה. וסליחה על האריכות. ממש השתדלתי לקצר.
תשובה: א. פסיקת הבן איש חי נשענת ברובה על דברי החיד"א ועוד גדולים שהיו בירושלים לפני כ 300 שנה ופסקו שלא כדעת מרן. ב. באותם הדברים שנתפרסם המנהג שלא כדעת מרן, כמו בהכנסת שבת עם השקיעה, אין בזה איסור ואדרבא אסור להקל בזה כדברי מרן. ג. רוב הפוסקים שנשענים על הקבלה נעזרים גם בפוסקים שפסקו לפי הפשט. והכלל בזה שיש ללכת אחר המנהג, ובמקום שנהגו רוב העם כמקובלים המנהג מכריע. ד. לבן איש חי היו ספרים רבים ואין ספק שספרי הראשונים היו בידו, כנראה מתשובותיו הכיר את רוב כתבי האחרונים אפילו מאירופה ודן אתם בהלכה, ולכן טעות לומר שפסק בלי ידיעה.
שאלה: איך בני ישראל לא למדו במדבר את הטעויות שלהם מראש?: בני ישראל קיבלו את התורה במעמד הר סיני. האם הם קיבלו את חמשת החומשים ביחד? אם כן יש להם מעין אזהרה שם על החטאים שהם עומדים לעשות אחרי, חטא המרגלים וכולי. ויש פה שאלה איך הם לא מנעו את זה. ואני אשמח למקור אם אפשר,
תשובה: לא קל לאדם לשנות הרגלים. אדם שרגיל לעשן סמים, גם אם הוא יודע שזה מאוד גרוע- הוא ממשיך. עם ישראל היה רגיל לעבוד עבודה זרה, ועם כל הגדלות של מעמד הר סיני- מספיק ירידה קלה כדי שעם ישראל יחזור לסורו, לעבודה זרה. נכון, זה היה ארבעים שנה, אבל כמו שהיום- למרות שמאז הכרזת המדינה עברו יותר משישים שנה- עדיין יש יהודים שחושבים בצורה גלותית.
שאלה: ק"ש שעל המיטה ווידוי: לכבוד הרב. יש לי 2 שאלות: 1. אם איני מתכוון ללכת לישון לפני עלות השחר האם יש צורך לקרוא ק"ש בצורה מסויימת? אני חושש להפסיד את התפילה ולכן אני רוצה לישון עוד לפני עלות השחר, אך אני פוחד שלא אצליח להרדם כי אני רגיל ללכת לישון מאוחר מאוד (לפנות בוקר). 2. זה נכון שבמוצאי שבת ובליל שבת קוראים את ק"ש שעל המיטה בנוסח קצת שונה? (ללא וידוי?)
תשובה: 1. נהוג עפ"י המקובלים לקרוא ק"ש בחצות הלילה אפילו אם מתכוין להישאר ער. 2. אם ישן לפני חצות הלילה במוצאי שבת אין לקרוא וידוי בגלל קדושת השבת. וכן אין לומר וידוי בכל ליל שבת.
שאלה: שטר שיתוף מקרקעין: במקרה מדובר בין שני אחים, שאחד מהם קנה את הגג מהדירה של אביו (להלן: האח) ואח"כ הדבר נודע לשאר האחים. משראה האח שהדבר מביא למחלוקת ולא רצה שהדבר יפגע ביחסים שלו עם שאר האחים וכן לא רצה שהדבר יפגע ביחסים בין האחים לבין ההורים, החליט לשתף את האחים בגג תוך שהוא מבקש מהם שישלמו לו את הסכום ששילם לאביו תמורת הגג. האחים הסכימו לעסקה ובשטר בין האח לבין שאר האחים נכתב בזה הלשון: אני הח"מ משתף את אחי וכ"ו וכ"ו להיות כולנו שותפים בגג וכ"ו, העניין הוא שמי שחתום על השטר הנ"ל הוא רק האח עצמו ושאר האחים לא חתומים בו (כי הוא נכתב בצורה כזאת). שאלתי היא, האם שטר שיתוף כזה, שרק הצד המשתף חתום עליו, האם הוא תקף מבחינה הלכתית? ולהבדיל האם הוא תקף מבחינת משפטית? האם אפשר לעשות מכירה של הגג (כנ"ל) בצורה של שטר שיתוף?
תשובה: צריך לראות בדיוק את נוסח השטר. אולם באופן פשוט יש שטר שבו המוכר חותם בחתימת ידו על שטר המכירה ויש לו תוקף. שטר שיתוף דומה בענין זה לשטר מכירה, שהרי הוא מוכר לכל אחד מן האחים חלק בקרקע השייכות לו ועושה אותם שותפים.
שאלה: שם נוסף בחו"ל: שאלתי את הרב לגבי הוספת שם לבתי, שנראת שחר, והגויים בחו"ל אינם מצליחים להגות את שמה כראוי. הרב ענה לי: למה לשנות שם עברי לשם לועזי? נניח שהגויים יקראו לה שהר, מה בכך? רציתי להוסיף לשאלה: אנו גרים בשוויץ ולילדה לא קוראים הגויים שהר אלה שחטלה או קופסא בעברית. אינני רוצה לשנות את שמה אלא להוסיף עוד שם, כלומר, בישראל ובין דוברי עברית שמה נשאר שחר ובין הגויים יהיה מליסה. מראש
תשובה: מצא שם עם צליל קרוב לשם העברי.
שאלה: נישואים פעם שנייה עם קראי: לכבוד הרב. בעניין "קראי" שחזר ליהדות (כמובן לאחר שעבר את התהליך ברבנות) ונשא אישה. לאחר זמן מה התגרש מאשתו וחזר לדת הקראים. מה הדין אם אותו קראי רוצה לשוב בחזרה ליהדות ולהתחתן שוב, האם עליו לעבור שוב את התהליך ברבנות או יש לו דין אחר?
תשובה: לקראי יש בעיה לדעת הרמ"א להתחתן עם אישה יהודיה גם אם הוא חזר בתשובה, ויש בזה חשש ממזרות. עם גיורת הוא יכול להתחתן אבל לא עם יהודיה רגילה. על הילדים יש חשש.
שאלה: הקלות בצומות לאחר היריון שהופסק: אני אמא לפעוטה בת שנה ו-8 חודשים, ולפני כחודשיים הופסק היריוני השני ע"י גרידה בשבוע ה-15, עקב התפתחות עובר לא תקינה. שמעתי שאשה לאחר לידה פטורה מהצומות ה"קלים" במשך כשנתיים. האם לאחר גרידה הפטור הזה תקף גם לגביי?
תשובה: בימינו, נשים חוזרות לאיתנן תוך זמן קצר יחסית. ולכן, אם הן בריאות אל להן לפרוש מן הציבור וצריכות לצום.
שאלה: לשתות בכוס חלבית: האם אפשר לשתות בכוס חלבית לאחר ארוחה עם בשר? (מפוצרלן לא זכוכית רגילה).
תשובה: עקרונית מותר אולם אם יש אפשרות כדאי לייחד כוסות לשתיה חמה לאחר ארוחה בשרית כדי למנוע טעויות ובלבולים בעתיד.
שאלה: דיבור עם נשים: אני עברתי גיל 13 ואני שומר נגיעה כדין. האם מותר לי לדבר עם בנות שבגילי?
תשובה: אין לדבר עם בנות דיבוריים סתמיים בשביל הכיף. ניתן לדבר רק לצורך ענייני.
שאלה: כסף שנמצא בכותל: לרב היום בעת ביקור בכותל שמתי פתק באזור דחוס בפתקים ולפתע נפל החוצה שטר של חמישים ש"ח. מה דין השטר? האם מותר לי לשמור לעצמי?
תשובה: אתה יכול לקחת את הכסף לעצמך, כי זה מקום ציבורי.
שאלה: הלכות תפילה לנשים: 1. האם נשים אומרות "וידוי" בתפילת יחיד במנחה? 2. לא הבנתי איך מסיימים את תפילת העמידה- האם קודם כורעים ואז פוסעים שלוש צעדים אחורה תוך כדי הכריעה, או שקודם פוסעים ואחרי שמגיעים שלושה צעדים אחורה פוסעים ומסתובבים שמאלה וימינה?
תשובה: א. נשים פטורות מכל חלקי התפילה שלאחר שמונה עשרה. אולם אם רוצות בוודאי שיכולות לומר. המתפללת (וכן המתפלל) ללא מנין לא אומר י"ג מידות. ולמנהג האשכנזים שנופלים אפים - אין נפילת אפים במקום שאין ספר תורה. (מלבד בירושלים ששם נופלים אפים אף כשאין ספר תורה). ב. פוסעים תוך כדי כריעה 3 צעדים לאחור, כורעים לשמאל, לימין ובאמצע.
שאלה: כמה שאלות בנושא תפילה: 1. האם לנשים מותר לברך "עושה מעשה בראשית" על ברקים ו"שכוחו וגבורתו מלא עולם" על רעמים כשהן ביחידות? 2. לגבי הדלקת נרות שבת, איך בדיוק עושים- קודם מדליקים ואז מכסים על האור עם האצבעות ומכסים את העיניים עם הידיים? או שקוראים את הברכה ואז מכסים את העיניים? 3. לגבי הענייה בקדיש- מה צריך להגיד וע"פ אילו נוסחים לאחר "שמי דקודשא"- "בריך הוא" או "אמן"? נתקלתי גם כאלה וגם בכאלה.
תשובה: 1. נשים חייבות בברכות אלו כמו הגברים. גם יחיד הרואה ברק או שומע רעם מברך ואין לברכות אלו כל קשר למנין, לתפילה ולבית כנסת. 2. האשכנזיות נוהגות להדליק, לכסות את העינים ולברך. הספרדיות חלקן נוהגות כאשכנזיות וחלקן מברכות ואח"כ מדליקות ואז אין שום צורך לכסות את העינים. 3. ספרדים עונים אמן. אשכנזים יש נוהגים לענות אמן ויש נוהגים לענות 'בריך הוא'.
שאלה: י"ג מידות וכריעה: האם אמורים לכרוע בי"ג מידות כשאומרים "ויעבור"?
תשובה: ספרדים נוהגים לכרוע.
שאלה: מעשר לתפילת המונים: האם תרומה לתפילה המונית למען זיכוי הרבים נחשבת למעשר?
תשובה: למה הכוונה בתפילת המונים, ומדוע יש צורך לתרום למענה?
שאלה: הכנסת ספל למיחם בשבת: מיחם שכפתור הוצאת המים שלו במצב שבת התקלקל - האם מותר להוציא ממנו מים בשבת שלא בדרך הרגילה אלא ע"י פתיחת המכסה העליון (שדרכו ממלאים את המיחם), הכנסת הספל לתוך המיחם ומילויו במים, ולאחר מכן סגירת המכסה?
תשובה: אין בעיה.
שאלה: ברכה על מצות רכות לאחר הפסח: רציתי לברר, למנהג הספרדים שעל מצות רגילות מברכים לאחר הפסח מזונות, מהי הברכה על מצות יד רכות לאחר הפסח?
תשובה: על מצות רכות מברך תמיד המוציא, כי זה לחם גמור.
שאלה: דיני שבת שונים: ברצוני לשאול מספר שאלות 1) לגבי פירות שנפלו לבית האם מותר לאוספם לצלחת בשבת? 2) זכוכית של משקפיים שנשברה בשבת, האם זה מוקצה או מותר להחזיר והאם זה תלוי אם יש למשקפיים בורג? 3) האם קלי בישול ודאים, כגון: קוליאס האיספנין, אפשר לבשלו בכלי חמישי? 4) מה הדין להכין מנה חמה בשבת, ואם אסור, מה האיסור בישול או גמר מלאכה?
תשובה: 1. לא, זה מוקצה. ואם הפירות שנשרו מפריעים לכם במקום שהם נפלו, מותר עם הרגל או בדרך דומה להזיז אותם. 2. אם אפשר להחזיר אותה בעדינות, בלי לגעת בבורג (כמו במשקפים עם חצי מסגרת שיש חוט) מותר. אבל אסור להבריג את הבורג. 3. לא משנה איזה כלי זה. כל חום שהוא מעל 45 מעלות נקרא בישול. ולכן קלי הבישול, אם הם מתבשלים בחום נמוך (שהוא מעל 45 מעלות), לא משנה איזה כלי זה יהיה, זה בישול. אם אתה שם את זה במים שהינם בחום של פחות מ45 מעלות זה בכלל לא נקרא בישול אלא אתה מכשיר את התבשיל לאכילה ע"י השרייה, וזה מותר. 4. מנה חמה, מכיוון שצריך חום שהינו מעל 45 מעלות זה בישול, אבל לו יצוייר שלא היה צריך חום של מעל 45 מעלות היה מותר, וכמו שאמרנו.
שאלה: חסה מגה: הרב ראיתי שאלה כזאת בשו"ת ותשובה אנו קונים חסה למהדרין דרך קבע ברשת מגה. עד עתה קנינו בה חסה למהדרין של משק כהן מן, ולא הייתה שום בעיה. כעת החליפו במגה את הכשרות וכתוב על האריזה "חסה למהדרין, ירק מגידול מיוחד למניעת חרקים" מאושר ומפוקח על ידי המחלקה למצוות הארץ מהדרין רבנות ירושלים. עוד כתוב מאחורה "הרבנות האיזורית אשכול, ירק עלים כשר למהדרין, הופרשו תרומות ומעשרות כדין". האם מדובר בכשרות אמיתית? פשוט כמות החרקים והזבובים שאנו מוצאים בחסה אינה הגיונית, לעומת תוצרת משק כהן מן שהייתה נקייה לגמרי. רוב תודות ויישר כוח על הזמן שאתם מקדישים למענה על שאלות.
תשובה: וברכת ד  כדי לענות על שאלה זו צריך לדעת את שם החברה שאתם קונים כעת. אם תפרט את השם אשתדל לברר את העניין. בכל אופן, יישר כח על הערנות. כמו כן, אם אתה מוצא הרבה זבובים יש להקפיד מאד על ההשריה, השטיפות והשפשוף של העלים, כמו כן, כדאי לבדוק כנגד האור. גם אני ראיתי את המוצר אין שם אחר עליו יש רק מגה וחותמת של רבנות ירושלים מהדרי ורבנות אשכול ריתי עוד שכתוב שנארז למגה ע"י "ע.ד. ירוקים"-אולי זה יעזור. אך בחבילות שאני ראיתי אין כמעט שום חרקים וזה שווה לחברות כחסלט וכו מראיה בעין מול האור בלי מעבדה. אשמח לתשובת הרב ולבדיקתו תשובה: וברכת ד' לפי מה שנמסר לי מדובר בחברת "עלי הבשור", שיש לה שני שווקים. א. מהדרין עדה חרדית ב. מהדרין רבנות ירושלים. בבדיקות האחרונות של הרבנות הראשית לא נמצאו שם חרקים אולם בחלק מהגידולים היה שאריות חומרי הדברה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לימוד מורה הנבוכים באקדמיה: תמהתי על ההסתייגות המודגשת בתשובת הרב לשאלה בדבר לימוד "מורה הנבוכים": "ויש ללמדו עם הדרכה תורנית מוסמכת (לא אקדמאית!)". כבוד הרב סתם ולא פירש מהי אותה "הדרכה תורנית מוסמכת" שאיננה ר"ל (?!) אקדמאית בלימוד "מורה הנבוכים", ומטבע הדברים ניתן להניח כי כוונתו לבעלי ההסמכה התורנית המובהקת הניתנת למעשה לחכמי-הלכה. חוששתני, שעל כגון דא יצא רבנו בחיי ("חובות הלבבות" הקדמה) כאשר הסתייג מהרחבת גבולותיו של הציווי ההלכתי "ועשית על פי הדבר אשר יגידו לך" (דברים יז ח-י). לדבריו, יש לפנות אל "חכמי הדת" אך ורק בהלכות שהן בגדר "בין דם לדם, בין נגע לנגע" (שם שם), ואילו הנחייתו לשומר-המצוות בעניין יסודות האמונה היא: "פנה אל תבונתך והשתמש בשכלך". כבוד הרב מכהן כרבה של העיר רמת גן המתברכת בין היתר באוניברסיטת "בר אילן" שבה. דבריו של הרב משתמעים כפסק הלכה כנגד לימוד "מורה הנבוכים" (וכיוצא בו?) באופן אקדמי. כבוד הרב בוודאי מודע לכך שגם אם בין בוגרי הישיבות שתורתם אומנותם הגיעו מספר אוטודידקטים להישגים מרשימים בחקר מחשבת ישראל (חלקם השלימו את ידיעותיהם בין כתלי האוניברסיטאות), הרי שרק באקדמיה ניתנת הרשות ללמד למי שהוסמך לכך באופן מבוקר ומתועד. ולבסוף: האם כבוד הרב נתן את דעתו להשלכות מרחיקות-הלכת של פסיקתו לגבי הימנעות צעירים שומרי-מצוות מלימודי יהדות במוסדות להשכלה גבוהה? בכבוד רב פרופ חנה כשר המחלקה לפילוסופיה יהודית אוניברסיטת בר-אילן
תשובה: א. בחוגי האקדמיה יש פרשנים המפרשים את הרמב"ם בצורה מסולפת (לא כולם אך יש כאלו). אין מניעה ללמוד באקדמיה אצל מורים שיראתם קודמת לחוכמתם ב. האם מי שעצמו אינו מקיים מצוות ואינו מאמין בי"ג העיקרים של הרמב"ם יכול ללמד רמב"ם בצורה נכונה? ג. רבנו בחיי היה דיין, ומומחה הן בחובות המעשים והן חובות הלבבות, מדוע כתב את ספרו אם אין לפנות אל חכם שכמותו בנושאי אמונה? האם היה מסכים שבנושאים של חובות הלבבות יפנו אל מי שאינו בר סמכא בנושאים אלו יותר מאשר אליו?
שאלה: יעקב והמלאך: האם תוכל להגיד לי מה הסיפור של המאבק בין יעקב למלאך ולמה המלאך הרים יד על יעקב? פשוט שמעתי לראשונה את הסיפור הזה ולא הבנתי אותו.
תשובה: ב"ה שמחתי על השאלה היפה, ועל הבחירה לשאול. חכמינו זכרונם לברכה לימדו אותנו שאחד מהדברים החשובים הוא שאדם ידע לשאול מה שהוא לא מבין. ישנם אנשים שמתביישים ובכך הם נשארים עם שאלות ובלי להבין את הדברים. אריכות גדולה יש בנושא שאת העלית בשאלתיך, ואין ברצוני להרחיב, לכך אכתוב בקצרה, ואת מוזמנת לחזור אלי אל האימייל שלי ובו אשמח להרחיב יותר. התורה מלמדת אותנו שכל מאבק שיש בעולם, הוא לא רק מאבק גשמי של שני אנשים או של קבוצה מול קבוצה, אלא הוא גם מאבק רוחני. המאבק בין יעקב לעשיו איננו מאבק של שני אחים שלא מסתדרים יחד, אלא מאבק רוחני גדול על העולם כולו, באיזה אופן הוא יתנהל, האם על יסודות הקדושה, או שמא על יסודות אחרים. המלאך הזה שיעקב נאבק איתו, לפי דברי חכמינו זכרונם לברכה, הוא היה השר הרוחני של עשיו, ומולו יעקב מתמודד. יעקב לא חושש מעשיו כאדם, שכן אדם חי זמן קצר בעולם ונפטר, אך מול הכח הרוחני של עשיו יש בהחלט מה להתמודד ולהתגבר עליו. כל עם שמתנגד לעם ישראל יש לו תפקיד לגרום לעם ישראל לעבור בירור רוחני ועל ידי כך להתקדם לקראת השלמות שלו. כך גם המאבק כבר באבינו יעקב, וכך בחיים שלנו. אשמח להרחיב יותר באימייל שלי. הרב יצחק גרינבלט zahig1 gmail.com
שאלה: בנית מבנים לגידול חזיר לגויים: בעבודה קבלנו פרוייקט לבנות מבנים בחו"ל לגידול חזירים לגויים. מדובר בבנית מבנה ומערכות בלבד ולא גידול. 1-האם יש בעיה לעסוק בזה? 2- האם יש בעיה לבקר (אצל גויים) במבנים קיימים שבו נמצאים חזירים כדי ללמוד על מערכות אוכל ושתיה שלהם ושיטות הפעלה? 3-מה ההבדל בין חזיר לגמל או לסוס בעניין לראות אותם או לעסוק בבניה מבנה?
תשובה: גידול חזירים בחו"ל ע"י גויים מותר, אם כי אני מבין את הסלידה.
שאלה: זימון בשניים או באחד שאכל לחם: שלושה חברים ישבו לסעוד ורק שניים מתוכם אכלו לחם, האם ניתן לצרף את החבר השלישי לזימון? מה הדין אם רק אחד מהם אכל לחם? מראש.
תשובה: אם החבר אכל דברים אחרים, זה לא מוסכם על כל השיטות, אבל אפשר לזמן. אם רק אחד אכל לחם, אי אפשר לזמן.
שאלה: הגרלות -כרטיסי גירוד WINNER: במאגר התשובות ראיתי שניתן להשתתף בהגרלות לוטו האם אין בכך משום חוסר אמונה בבורא שפרנסתנו משמיים וכי היא נקבעת מראש השנה לשנה שלאחר? ומה בדבר כל יתר סוגי ההגרלות למינהם,כמו WINNER וכרטיסי גירוד ועוד.
תשובה: אין הבדל בין סוגי הכרטיסים. אולם אם הכסף הולך למטרות של דברים בטלים או חילולי שבת יש איסור לקנות הגרלות. אולם מבחינה ערכית לא ראוי להיות משחק בקוביא. גם לו נניח שאדם יכול להרויח, לא ראוי להרוויח מהאויר ומדבר לא יצרני, ומה עוד שתמיד הרווח של האחד מתבסס על ההפסדים של האחרים. ומה עוד שבסופו של דבר כל המשחקים בקוביא וכ' לא הרויחו ורק התפתו להפסיד עוד ועוד.
שאלה: סבל מקשיים באמונה: אני אדם חרדי נשוי טרי עם ילדים בדרך. מאז גיל 15 בערך עולות לי שאלות מציקות בנושאי אמונה שונים התהליך הזה הוביל לבסוף לאבדן אמנה מוחלט אצלי. למרות שפניתי להרבה רבנים התשובות היו בד"כ מטוייחות ומסתייגות ולא ענייניות. הקושי העיקרי שלי הוא בחיי הנישואין שכן אני נשוי לאשה חרדית וכן על חינוך הילדים שבדרך איך לחנך אותם במה שאני לא מאמין? האם עלי להתגרש ולפתוח בחיים חדשים או להתחבא מאחורי השאלות הנוקבות שלי? הסבל הוא רב אין ספק. בכל ליבי הייתי רוצה להאמין באלוהים אך הוא איננו שם. ואין אף אחד שיביא לי ראיה אחת סבירה להמצאותו. כל הראיות מצביעות הפוך. השאלות העקריות שלי הן א: עניין האל עצמו והמיתוס ב: חוסר המוסריות שבתורה ומעמד האשה המשפיל ג: הראיות וההסברים המדעיים בתחומים השונים שמסבירים הכל (בלי לשטוף תמוח) בלי אלוהים. לסיכום אשמח אם אקבל תשובה אולי ממכם תבוא הישועה. לא מפריע לי להפגש אישית בנושא. מצפה לתגובתכם אשמח שהשאלה תפורסם.
תשובה: אני מציע לך להיפגש פנים בפנים עם רב שישב איתך וישוחח עימך על כל השאלות הגדולות שלך. מציע לפנות לרב ראובן פיירמן ממכון מאיר, הוא יוכל לעזור לך. הכתובות למכון מאיר אפשר לקבל באתר. בנוגע לחיי הנישואין שלך. אם אתה אוהב את אישתך והיא אוהבת אותך איני רואה סובה לפרק את החבילה. מכיון שהתחתנת על דעת זה שחינוך הילדים יהיה בכיוון חרדי נראה לי שמן ההגינות שתלחו את הילדים לחינוך חרדי. אני מבין שאתה בפועל מקיים מצוות. כל עוד שזהו המצב ואישתך מקבלת זאת אזי תמשיכו ביחד. אולם אם אתה כלל לא רוצה באורח חיים אמוני ואתה בוחר לעת הזאת להתנתק מאורח חיים דתי, אז העניין מסובך יותר וצריך לפנות לרב שמכיר אתכם בכדי שילווה אתכם בעצה נבונה. שתזכה למצוא את דרכך בתבונה.
שאלה: ברכות וקריאת שמע: 1. אם בירכתי ואכלתי ויצאתי לבחוץ, רשות אחת אפילו בלי גג, וחזרתי לחדר. האם צריך לברך שוב? אפילו אם האוכל היה במחשבתי? 2. אם איחרתי לערבית, אני יכול להתפלל עמידה עם הציבור ואחר כך להשלים קריאת שמע עם הברכות לפניה ולאחריה?
תשובה: 1. דין שינוי מקום תלוי בפרטים רבים. עדיף לכתחילה לאכול במקום מסויים ולא ללכת באמצע האוכל למקום אחר, אולם למעשה כתבו הפוסקים שאם הולך ממקום למקום באותו הבית (בקומה אחת) אין זה נחשב שינוי מקום. לחץ כאן על מנת לעיין בתשובה המרחיבה בנושא. 2. המאחר לתפילת ערבית והציבור קרוב לשמו"ע יתחיל שמו"ע עם הציבור וישלים תפילתו אח"כ. ואם יכול למצוא מנין אחר שיתפלל בו כסדר עדיף.  שו"ע רלו ג  מ"ב יב-יג
שאלה: מצוות לעילוי נשמת אנשים: במידה ואני קוראת תהילים (דבר אשר אני לא נוהגת כי יש לי קושי רב עם קריאת תהילים) ואני רוצה להקדיש את הקריאה לעילוי נשמת מישהו, אני יכולה להקדיש את הקריאה לעילוי נשמת שני אנשים?
תשובה: כן.
שאלה: ברית מילה לגוי: אח שלי נשוי לגויה וחי באירלנד. ב"ה צריך להיוולד לו בן זכר. אחי מעוניין לעשות לו ברית מילה כאשר אנו מקווים שבאחד הימים אשתו תתגייר. שאלתי היא: 1. האם לעשות ברית? 2. אם כן איך אני מוצא מוהל באירלנד? מראש אל התשובה
תשובה: לא לעשות ברית, כי זה יכול לבלבל את הדורות הבאים. יש תשובה של הרב זצ"ל על זה.
שאלה: מספר נושאים (תשובות לחבר חילוני): - על הפסוק "המלמד ידי לקרב אצבעותיי למלחמה" - האם יש איזה שהוא הסבר לכך שידיים מקבילות לקרב ואצבעות למלחמה? - מקובל להגיד שכל מי שאומר ששלמה חטא אינו אלא חוטא בעצמו. אך בכל זאת כיצד אפשר להסביר שהחכם מכל האדם זנח את שכלו ונטה אחרי ליבו בגלל נשים? - מדוע אנו מטבילים את הלחם במלח על שולחן השבת ומה המקור לכך? - -!!
תשובה: 1. המלבי"ם מבאר שהקרב הוא לחימה מקרוב ואילו מלחמה היא לחימה מרחוק, ובלחימה מרחוק משתמשים באצבעות ביריית החץ והקשת. בלחימה מקרוב נראה שהשימוש הוא ביד בהכאה על ידי החרב או בהכאה באגרוף וכד'. 2. הגמ' בשבת דף נו ע"ב אכן מבארת שלא חטא אלא שנשיו עבדו עבודה זרה וחטא העבודה זרה נקרא על שמו משום שלא מיחה בהן. מעבר לכך יש להוסיף את דברי ח שכל הגדול מחברו יצרו גדול הימנו, והחכמה אינה תמיד ערובה לכך שלא יחטא. ובמקרה זה התורה ציוותה בפירוש שאין למלך להרבות נשים שמא יטו את לבבו, וזה היה חטאו של שלמה שאמר "אני ארבה ולא יטו את לבבי". 3. הרמ"א בסימן קסז סע' ה כותב שיש להניח מלח על השולחן משום שהוא כמזבח והאכילה כקרבן ונאמר "על כל קרבנך תקריב מלח", ומקורו משבולי הלקט (וינו כותב שצריך להטביל את הפת במלח), והמקור לכך הוא במדרש שכשישראל יושבין וממתינין זה לזה עד שיטלו ידיהם והם בלא מצוות השטן מקטרג וברית המלח מגינה עלינו. המקובלים כתבו שיש להטביל את הפת במלח ג' פעמים.
שאלה: מחשבות ללימוד תורה: לרבנים, חשבתי לעצמי בראש אך לזכרוני הכמעט בטוח שלא הוצאתי בפי ללמוד איזה שני דברים האחד אני זוכר מהו והשני לא. לא באופן קבוע. אפרט היה זה ליל שבועות ולא הספקתי לקרוא את מגילת רות אז אמרתי לעצמי אקרא אחר כך. אך את הדבר השני אינני זוכר. האם אני צריך לקנוס את עצמי או משהו?
תשובה: הרהור אינו החלטה סופית.
שאלה: לדבר על הקשר.: לכבוד הרב, רציתי לשאול, כאשר נמצאים בקשר רציני - עד כמה מותר להגיד מחמאות ולהביע את הרצון בקשר ואת הרגש שלי בקשר? מה מותר ומה אסור לומר? איפה עומד הגבול? מצד אחד זה תורם לחיזוק הקשר ומצד שני יש בעיה של צניעות.
תשובה: אם אתה רואה שהקשר מתקדם, את יכולה לומר שאת מעריכה אותו ומעוניינת בו וכו'. אבל כמובן שצריך להיזהר לא לומר יותר מידי, כדי שלא להגיע לקירבה לא מתאימה.
שאלה: זכויות יוצרים - העתקת ציורים: אני עובד לפרנסתי כמוכר ציורים מדלת לדלת, הציורים שאני מוכר הם ציורים כלליים של נופים וטבע. ברצוני להתחיל למכור ציורי יודאיקה. האם מותר לי להעתיק ציורים של ציירים יהודיים, כגון: נופי ירושלים, רבנים, הווי החיים היהודיים וחגי ישראל? יש לציין שאת הציורים אני שולח לציירים לא יהודים שמציירים לי אותם במחיר זול, ואני רק מוכר אותם. כיוון שזה לא אותו צייר, הציור לא נראה זהה, והחתימה שונה. המחיר שאני מציע הוא זול בהרבה מהציור המקורי של האמן המפורסם.
תשובה: אם הציור הוא קצת שונה מהציור המקורי של האומן המפורסם, לא נראה שצריך להחמיר.
שאלה: לערבב דג עם חלב: מה ההלכה לגבי דג וחלבי. יש אומרים שמותר לערבב אותם כשזה לא מבושל ביחד. האם זה נכון? האם האיסור הוא רק כשזה מבושל ביחד כגון: (פיצה)?
תשובה: לפי השולחן ערוך אין לאכול דג עם מוצרי חלב (בחמאה ניתן להקל), ואף שלא בושלו יחד. לפי דעת הרמ"א, מותר לאכול דג עם חלב.
שאלה: ציפיה לביהמ"ק: ברצוני להבין את החסר שלנו בביהמ"ק. אודה לרב אם יוכל להפנות אותי למקורות בנושא.
תשובה: יש כל כך הרבה דברים שחסרים לנו בגלל שאין עכשיו בין מקדש! כמו לדגומא: עכשיו אנחנו כל הזמן בסכנת חיים קיומית, כל הזמן רוצים להשמיד אותנו. וכשיהיה בית מקדש - "וחרב לא תעבור בארצכם", "וכיתתו חרבותיהם לאיתים". לא רק בארץ בכל העולם, ההרג והרצח, האכזריות והרשעות שהעולם מלא מהם יפסקו. בנוסף, בתקופת המשיח תהיה אחדות בתוך עם ישראל, השירה תהיה מקורית ועצמית של עם ישראל ולא צריכת תרבות גויית, תהיה אחדות גם בין הרבנים. אפשר לסכם את כל מה שיתווסף כשיהיה בית מקדש ע"י תפילת שלמה כשהוא בנה את בית המקדש: גשם, אי- מלחמה, רפואה, פרנסה. כל הצרות שאנשים בוכים עליהם. כל הצרות האלה הם בגלל שעל הצינורות של השפע יושבים שועלים מחבלים כרמים במקום כהנים. זוהי תשובה מתומצתת, אבל באמת אפשר לכתוב על זה ספרים שלמים, וכבר נכתבו על הנושא הזה ספרים.
שאלה: קירור תה בשבת: האם מותר בשבת לקרר תה חם, ע"י הוספת מים פושרים מהברז? האם הדבר נחשב לבישול המים הקרים? והאם מותר להשתמש (לדוגמא לשטיפת ידיים), במים פושרים או חמימים מהברז, שהרי מים כאלו מגיעים ע"י ערבוב בין מים רותחים לבין מים קרים, וגם כאן המים הקרים מתבשלים?
תשובה: כן, וזה לא בישול כי זה כלי שני. אם המים החמים התחממו ע"י חשמל, זה בעיה ולכתחילה אין לעשות כך. ואם המים מדוד שמש, אין בעיה.